### Priloga 8: Postopki za zaščito pred neželenim elektromagnetnim sevanjem v sistemih

**Pomen izrazov**

Izrazi, uporabljeni v tej prilogi, pomenijo:

* neželeno elektromagnetno sevanje je sevanje naprav, ki so del sistema, in se nenadzorovano razširja in tako omogoča odtekanje tajnih podatkov,
* zaščita pred neželenim elektromagnetnim sevanjem je vrsta ukrepov, s katerimi se preprečuje ali bistveno zmanjšuje neželeno elektromagnetno sevanje,
* pojem zaščita pred neželenim elektromagnetnim sevanjem zajema raziskave in preučevanje neželenega elektromagnetnega sevanja, pa tudi vrste ukrepov za njegovo preprečevanje oziroma zmanjšanje,
* gradnik je vsaka naprava, priprava ali del instalacije, ki je sestavni del sistema, v katerem se obravnavajo tajni podatki stopnje tajnosti ZAUPNO ali višje.

**Uporaba in dostop do meril in navodil**

Do sprejetja ustreznih nacionalnih meril in navodil se uporabljajo dokumenti EU ali Nata.

Pri uporabi meril in navodil je treba zagotoviti, da:

* imajo dostop do teh navodil samo tisti, ki jih nujno potrebujejo za izvajanje svoje naloge po načelu »potrebe po seznanitvi«,
* imajo uporabniki ali prejemniki navodil ustrezno dovoljenje za dostop do tajnih podatkov,
* je vzpostavljeno ustrezno upravno ali varnostno območje.

**Označevanje opreme**

Vsa delujoča oprema razen kriptografske, za varovanje tajnih podatkov stopnje tajnosti ZAUPNO ali višje v elektronski obliki mora imeti ustrezno potrdilo o zaščiti pred neželenim elektromagnetnim sevanjem in biti ustrezno označena z nalepko, na kateri je navedena stopnja te zaščite.

Označevanje opreme in izdajanje potrdil o zaščiti pred neželenim elektromagnetnim sevanjem je v pristojnosti za to pooblaščenih laboratorijev. Pri nabavi te opreme mora skrbnik ali upravljavec sistema (naročnik) opozoriti izvajalca naročila, da mu obvezno predloži potrdilo o zaščiti pred neželenim elektromagnetnim sevanjem.

Potrdila o zaščiti pred neželenim elektromagnetnim sevanjem so del dokumentacije, na podlagi katere se pridobiva varnostno dovoljenje za delovanje sistema.

Če je nalepka, s katero se preprečuje nedovoljen poseg v to opremo, poškodovana, potrdilo o zaščiti pred neželenim elektromagnetnim sevanjem ni več veljavno in opreme ni več dovoljeno uporabljati za varovanje tajnih podatkov stopnje tajnosti ZAUPNO ali višje.

**Dolžnost izvajanja varnostnih postopkov ravnanja z opremo**

Upravitelj sistema mora uporabnike sistema in tehnično osebje, odgovorno za upravljanje in vzdrževanje sistema in infrastrukture, seznaniti z varnostnimi postopki ravnanja z opremo, zaščiteno pred neželenim elektromagnetnim sevanjem.

Vsak uporabnik sistema, vodje projektov in izvajalci del pri projektih, nosilci upravljanja in vzdrževanja sistemov, upravljavci in vzdrževalci elektroenergetske in druge infrastrukture, povezane z informacijsko-komunikacijsko infrastrukturo za prenos tajnih podatkov, morajo izvajati varnostne postopke ravnanja z opremo.

**Pristojnost spreminjanja sestave in gradnikov informacijskega sistema**

Sestave informacijskega sistema oziroma premeščanja gradnikov, ki imajo potrdilo o zaščiti pred neželenim elektromagnetnim sevanjem, ni dovoljeno spreminjati. Prav tako niso dovoljeni drugi posegi v to opremo, ki bi lahko povečali ogroženost na področju zaščite pred neželenim elektromagnetnim sevanjem.

Ob morebitni potrebi po spremembi sestave sistema in posameznih njegovih gradnikov lahko dovoli spremembo vodja informacijske varnosti za sistem ali oseba, ki jo pooblasti, ali v njegovi odsotnosti upravitelj sistema.

Vsaka sprememba mora biti ustrezno dokumentirana v tehnični dokumentaciji.